RSG - Dis die een! || Leon Se Flieks || MANCHESTER BY THE SEA
LV MANCHESTER BY THE SEA
Akteurs: Casey Affleck, Michelle Williams, Kyle Chandler, Lucas Hedges
Gradering: 10 Ek het MANCHESTER BY THE SEA aangewys as 2016 se beste rolprent omdat dit net ses dae na Nuwejaar begin en ŉ mens nie die fliek vir ŉ jaar wil terughou sonder om die eer te kry nie.
MANCHESTER BY THE SEA is een van die beste rolprente ooit uit Amerika, en sal sy plek langs klassieke films soos AMERCAN BEAUTY inneem as manjifiek. Dit is vir almal wat verlies probeer verwerk en hulleself probeer vergewe, maar nie daarin kan slaag nie. Dit gaan oor die verwerking van woede en smart, die aanvaarding van verantwoordelikheid en die beheer neem oor jou eie lewe. Dit gaan ook oor aanbeweeg, maar veral om woede tersyde stel en jouself te aanvaar met al jou foute.
MANCHESTER BY THE SEA gaan oor ŉ pa van drie kinders (Casey Affleck) wie se broer sterf. In sy testament word bepaal dat hy na sy neef (ŉ skitterende Lucas Hedges) moet kyk. Daar is onmiddellik botsings en aggressie. Die rolprent handel oor die vredemaakproses en die besluite wat uiteindelik geneem word.
ŉ Rolprent wat so maklik ŉ melodrama kon geword het, bly stewig in die saal sit as ŉ drama. Minder is meer. Alles word onderspeel, met die beeld wat primêr die storie vertel. Alles lê ook in dit wat nie gesê word nie, of wat net gesuggereer word. Visuele simboliek en hoe menslikheid uiteindelik die oorhand kry waar dit by vergifnis kom, maak van MANCHESTER BY THE SEA ŉ tien uit tien film. Wees net gewaarsku: dit is nie op vermaak ingestel nie, maar is vir almal wat hulle rolprente ernstig opneem en daarvan hou om ŉ storie tydsaam en deeglik te ontgin.
MANCHESTER BY THE SEA is ŉ meesterstuk.